钦定古今图书集成/明伦汇编/官常典/第318卷 > 《送秦主客迁侍仪使》高启
## 钦定古今图书集成/明伦汇编/官常典/第318卷 > 《送秦主客迁侍仪使》高启

蕃客来曾识，衣冠上国风。承恩趋北阙，罢直出南宫。
导驾炉烟里，催班漏点中。时清多奏颂，还向阁门通。

《梁书周舍传》：“舍字昇逸。父颙，齐中书侍郎，有名于时。
梁台建，舍为奉常丞。高祖即位，博求异能之士，吏部
尚书范云与颙素善，重舍才器，言之于高祖，召拜尚
书祠部郎。时天下草创，礼仪损益，多自舍出。”

《司马褧传》：“天监初，诏通儒治五礼，有司举褧治嘉礼，
除尚书祠部郎中。是时，创定礼乐，褧所议多见施行，
除步兵校尉，兼中书通事舍人。褧学尤精于事数，国
家吉凶礼，当世名儒明山宾、贺玚等疑不能断，皆取
决焉。累迁正员郎。”

《孔休源传》：高祖尝问吏部尚书徐勉曰：“今帝业初基，
须一人有学艺解朝仪者为尚书仪曹郎，为朕思之，
谁堪其选？”勉对曰：“孔休源识具清通，谙练故实，自晋
宋起居注诵略上口。”高祖亦素闻之，即日除兼尚书
仪曹郎中。是时多所改作，每逮访前事，休源即以所
诵记随机断决，曾无疑滞。吏部郎任昉常谓之为“孔
《独诵》。”

《陈书姚察传》：“察迁尚书祠部侍郎。此曹职司郊庙，昔魏王肃奏祀天地，设宫悬之乐，八佾之舞，尔后因循
不革。梁武帝以为事人礼缛，事神礼简，古无宫悬之
文。陈初承用，莫有损益。高宗欲设备乐，付有司立议，
以梁武帝为非。时。硕学名儒，朝端在位者，咸希上旨，
并即注同。察乃博引经籍，独违群议，据梁乐为是。当”
时惊骇，莫不惭服。仆射徐陵因改同察议。其不顺时
随俗，皆此类也。

《魏书李宝传》：“宝子承，承子韶，韶子瑾，字道瑜，美容貌，
颇有才学，特为韶所钟爱。清河王怿知赏之。怿为司
徒，辟参军，转著作佐郎，加龙骧将军，稍迁通直散骑
侍郎，与给事黄门侍郎王遵业、尚书郎卢观典领仪
注。临淮王彧谓瑾等曰：‘卿等三儁，共掌帝仪，可谓舅
甥之国士’。”卢即瑾之外兄也。

李韶弟彦，字次仲，颇有学业。高祖初，举司州秀才，除
中书博士，转谏议大夫。后因考课降为元士。寻行主
客曹事，徙郊庙下大夫。时朝仪典章，咸未周备，彦留
心考定，号为称职。

《隋书牛弘传》：“牛弘以典籍遗逸，上表请开献书之路。
拜礼部尚书，奉敕修撰五礼，勒成百卷，行于当世。请
依古制，修立明堂。上以时事草创，未遑制作，竟寝不
行。”

《辛彦之传》：彦之拜礼部尚书，与秘书监牛弘撰新礼。
吴兴沉重，名为硕学，高祖尝令彦之与重论议，重不
能抗，于是避席而谢曰：“辛君所谓金城汤池，无可攻
之势。”高祖大悦。后拜随州刺史。于时州牧多贡珍玩，
唯彦之所贡，并供祭之物。高祖善之，顾谓朝臣曰：“人
安得无学。”彦之所贡，稽古之力也。

《刑法志》：仁寿中用法益峻。帝既喜怒不恒，不复依准
科律。时杨素正被委任，素又禀性高下，公卿股栗，不
敢措言。素于鸿胪少卿陈延不平，经蕃客馆，庭中有
马屎，又庶仆毡上樗蒲。旋以白帝，帝大怒曰：“主客令
不洒扫庭内，掌国以私戏污败官毡，罪状何以加此？”
皆于西市棒杀，而榜棰陈延，殆至于毙。

《唐书归崇敬传》：“崇敬，字正礼，苏州吴人。治礼家学，多
识容典，擢明经。遭父丧，孝闻乡里。调国子直讲。天宝
中，举博通坟典科，对策第一，迁四门博士。有诏举才
可宰百里者，复策高等，授左拾遗。肃宗次灵武，再迁
起居郎、赞善大夫、史馆修撰，兼集贤殿校理，修国史
仪注。以贫求解，历同州长史、润州别驾。未几，有事桥”
陵、建陵，召还，参掌仪典。改主客员外郎，复兼修撰。代
宗幸陕，召问得失，崇敬极陈生人疲敝，当以俭化天
下，则国富而兵可用。时百官朝朔望皆服裤褶，崇敬
非之，建言：“三代逮汉无其制，隋以来始有服者，事不
稽古，宜停。”诏可。又言：“东都太庙不当置木主。按《礼》，虞
主用桑，练主用栗。作栗主则瘗，桑主犹天无二日、土
无二王也。东都太庙，本武后所建，以祀诸武，中宗去
主存庙，以备行幸迁都之置。且商迁都前八后五，不
必每都别立神主也。若曰神主已经奉祀，不得一日
而废，则神主以虞至练祭而埋之，明是不然。”时有方
士巨彭祖建言：“唐家土德，请以四季月郊祀天地。”诏
礼官儒者杂议，崇敬议：“《礼》以先立秋十八日迎黄灵，
祀黄帝。黄帝于五行为土，而火为母，故火用事之木，
而祭之三季月则否。彭祖牵纬候说，事诡不经，不可
用。”又议：“五人帝于国家为前后，无君臣义。天子祭，宜
毋称臣。祭而称臣，于天帝无异。又《春秋》释奠孔子祝
版皇帝署北面揖，以为太重，宜准武王受丹书于师、
尚父”，行东面之礼，事皆施行。

《李揆传》：揆字端卿，美风仪，善奏对。帝叹曰：“卿门地人
物文学皆当世第一，信朝廷羽仪乎？”故时称“三绝。”为
礼部尚书，素为卢杞所恶，用为入蕃会盟使。揆至，蕃
酋长曰：“闻唐家有第一人李揆，公是否？”揆畏留，因绐
之曰：“彼李揆安肯来耶。”

《韦贯之传》：贯之改礼部侍郎，所取士抑浮华，先行实，
于是流竞为息。尝从容奏曰：“礼部侍郎重于宰相。”帝
曰：“侍郎是宰相除，安得重。”曰：“然为陛下柬宰相者，得
无重乎”帝美其言。

《崔邠传》：崔氏四世缌麻，同爨，兄弟六人至三品。邠郾
郸凡为礼部，五吏部，再居光德里，构便斋，宣宗闻而
叹曰：“郸一门孝友，可为士族法。”因题曰“德星堂。”后京
兆民即其里为德星社云。

《郑薰传》：薰以太子少师致仕。薰端劲，再知礼部，举引
寒俊，士类多之。既老，号所居为隐岩，莳松于庭，号七
松处士云。

《大唐新语》：王上客自负其才，意在前行员外，俄除膳
部员外，既乖本志，颇怀怅惋。吏部郎中张敬忠戏咏
之曰：“有意嫌兵使，专心取考功。谁知脚蹭蹬，几落省
墙东。”膳部在省东北隅，故有此咏。

《五代史裴皞传》：“后唐皞为礼部侍郎，喜论议，每陈朝
廷阙失，多斥权臣。”

《北梦琐言》：伪蜀韩昭为礼部尚书，凡琴棋书算射法
悉皆涉猎。李台瑕曰：“韩八座仕艺如拆袜线，无一条长。”

《宋史刘挚传》：元丰初，摰为开封府推官。神宗开天章
阁，议新官制，除至礼部郎中，曰：“此南宫舍人，非他曹
比，无出刘挚者。”即命之。

《陈桷传》：“绍兴十一年，桷除权礼部侍郎，赐三品服。普
安郡王出阁，奉诏与吏部太常寺讨论典故。桷等议
以国本未立，宜厚其礼，以系天下望。乃以皇子出阁
礼例上之，或以为太重。诏以不详具典故，专任己意，
怀奸附丽，与吏部尚书吴表臣，礼部尚书苏符，郎官
方云翼、丁仲宁，太常属王普、苏籍并罢。”

《长编》：叶梦得字少蕴，为祠部员外郎，召对称旨，上喜，
因问在部几时，对曰：“将及三年。”上曰：“如是久乎，朕当
不次擢卿。”后数日，遂除起居郎。

《金史王竞传》：天眷二年，迁尚书礼部员外郎。时海陵
当国，政由己出，欲令百官避堂讳，竞言“人臣无公讳。”
遂止。

《胡砺传》：砺再补翰林修撰，迁礼部郎中，一时典礼，多
所裁定。海陵拜平章政事，百官贺于庙堂，砺独不跪。
海陵问其故，砺以令对，且曰：“朝服而跪，见君父礼也。”
海陵深器重之。

《张汝霖传》：“汝霖，大定九年，授太子左谕德，兼礼部郎
中。先是知登闻检院王震改礼部郎中，世宗谕宰臣
曰：‘此未允人望，礼官当选有学术士如张汝霖者可
也。于是命汝霖兼之’。”

《元史巎ピ传》：“巎ピ拜礼部尚书，监群玉内司，正色率
下国制大乐，诸坊咸隶本部。遇公䜩众伎毕陈，巎ピ
视之泊如，僚佐以下皆肃然。”

《张养浩传》：养浩字希孟，拜礼部尚书。会元夕，英宗乃
欲于内庭张灯为鳌山，养浩即上疏谏。帝大怒，既览
而喜曰：“非张希孟不敢言。”即罢之，仍赐尚服金织币
一帛一，以旌其直。

《张起岩传》：“起岩拜礼部尚书。文宗亲郊，起岩充大礼
使，导帝陟降，步武有节，衣前后襜如陪位，百官望之，
如古图画中所睹。帝甚嘉之，赐赉优渥。”

《王思诚传》：“思诚拜礼部尚书。至治十二年，帝以四方
民颇失业，命名臣巡行劝课。思诚至河间及山东诸
路，召集父老，宣帝德意，莫不感泣。缄进二麦、豌豆。帝
嘉之，赐上尊二。召还，迁国子祭酒，俄复为礼部尚书，
知贡举。”

《陈思谦传》：“思谦改礼部主事，首言教坊、仪凤二司，请
并入宣徽，以清礼部之选。其官属不当与文武臣并
列，朝会宜置百官之后，大乐之前。诏从之，而二司隶
礼部如故。”

《献征录》：曾鲁，太祖时为礼部侍郎。时倭入寇，戍将每
捕获之。上悯其无知，命儒臣草诏归其俘。鲁所撰有
“中国一视同仁”语。上曰：“顷观陶凯文已起人意，鲁复
如此，文运庶其昌乎。”

《琐缀录》：“正统中，宗伯胡公濙，一日早朝承旨跪起，带
解落地，从容系之，遂叩头还班，御史亦不能纠。十三
年，彭可齐中状元，当上表谢恩之夕，坐以俟，且四鼓，
乃隐几不寤，竟失朝纠仪。御史奏，令锦衣卫拿。已奉
旨：公从容出班奏：状元彭时不到，合著锦衣卫寻
畜德录。”礼部尚书姚公夔，天顺癸未春知贡举，试院
灾，天下贡士死者相藉，请谕祭于郊祭。自谓不能致
防，殃及贤俊，伏地恸哭，观者以万数，哀震数里。
《献征录》：李绍字克述，英宗时陞礼部右侍郎。时有结
权贵图进者，上不许。密访近辅，求才德老成压服人
心者，得绍甚喜曰：“朕知其人久矣。”召吏部升任绍，公
卿往贺，尚书王皞举酒酬曰：“天选侍郎也。”

《畜德录》：倪文毅公岳初为礼部尚书，值遣祭金阙真
人，奏曰：“徐知证、知详，唐叛臣之裔也，祀典不敢议废，
但岁时典祀，一寺官之职耳，宗伯何与焉。”遂为令。
《献征录》：王英字时彦，进礼部左侍郎。浙江台宁等府
民遭疫死甚众，上遣英赍香币祀南镇，以禳民疠。时
浙久旱，英至绍兴大雨，水深二尺，灌献之夕，雨止星
见。明日又大雨，田野霑足，人皆喜曰：“此侍郎雨也。”
唐祯为礼部精膳司郎中，精膳主天下贡茶，至者必
先呈样。样者其名，实则私馈，所从来久矣。祯至，饬门
者正供外无得入，流风一清。

《却扫编》：“唐制，礼部郎官掌百官笺表，故谓之南宫舍
人。国朝常择馆阁中能文者同判礼部，便掌笺表，有
印曰‘礼部名表之印’。王文恭珪初以馆职为之，其后
就转知制诰，又就迁学士，仍领辞不受，曰‘御史中丞’。
岁时率百官上表，而反令学士舍人掌诏诰之臣主
为缮辞定草，既轻重不伦，亦事体未便。今失之尚近，
可以改正。欲乞检会旧例，以礼部名表印择馆职中
有文者付之，则名分不爽矣。”议者是之。及官制行，遂复唐之旧云。

《春明退朝录》：“唐旧说：礼部郎中百日内须知制诰。”故
王元之《与宋给事诗》云：“须知百日掌丝纶。”

《寓圃杂记》：忠安胡公濙，宣宗朝为礼部尚书。宫中屡
有封册，必先命于公，或有不当，必奏曰：“臣掌天下大
礼，一不合宜，遗讥万世，臣不敢奉诏。”上亦为之中止。
公大节甚明，惟于胡皇后之废，孙皇后之立，不能匡
救，多受庄田阍者之赐，于心不能无愧焉。

珍珠船礼部郎中掌省中文翰，谓之“瑞锦窠。